গঠিত হল মতুয়া মহাসংঘের তৃতীয় কমিটি, উপদেষ্টা পদে নাম শুভেন্দুর!

ওয়েব ডেস্ক: ঠাকুরনগরে (Thakurnagar) নতুনভাবে আত্মপ্রকাশ করল মতুয়া মহাসংঘ (Matua Mahasangh)। মতুয়া সমাজের আন্দোলনে নতুন অধ্যায়ের সূচনা করলেন ঠাকুরবাড়ির বড় ছেলে ও গাইঘাটা বিধানসভা কেন্দ্রের বিধায়ক সুব্রত ঠাকুর (Subrata Thakur)। মঙ্গলবার ঠাকুরনগরের ঠাকুরবাড়ি প্রাঙ্গণে তিনি মতুয়া মহাসংঘের তৃতীয় কমিটি গঠনের ঘোষণা করেন। নতুন এই সংগঠনের প্রাথমিক কমিটিতে স্থান পেয়েছেন মোট ৫১ জন সদস্য, যার উপদেষ্টামণ্ডলীতে রয়েছে শুভেন্দু অধিকারীর (Suvendu Adhikari) নাম। এই কমিটি ভবিষ্যতে আরও সম্প্রসারিত হবে বলে জানানো হয়েছে।

এই ঘোষণার অনুষ্ঠানে সুব্রত ঠাকুরের পাশে ছিলেন বনগাঁ দক্ষিণের বিধায়ক স্বপন মজুমদার এবং হরিণঘাটার বিধায়ক অসীম সরকার। প্রথম সারিতেই উপস্থিত ছিলেন ঠাকুরবাড়ির কর্ণধার মঞ্জুল কৃষ্ণ ঠাকুর ও তাঁর স্ত্রী, যা অনুষ্ঠানের গুরুত্ব আরও বাড়িয়ে তোলে।

আরও পড়ুন: এসআইআর-র ডিউটিতে ব্যস্ত শিক্ষক! বন্ধ স্কুলের পঠন-পাঠন, দেখুন কী অবস্থা?

সুব্রত ঠাকুর জানান, আগের মতুয়া মহাসংঘের কমিটি ঠিকভাবে কাজ না করায় নতুন কমিটি গঠনের সিদ্ধান্ত নিতে হয়েছে। তিনি বলেন, মতুয়া সমাজের সমস্যাগুলি নিয়ে সক্রিয়ভাবে কাজ করাই কমিটির প্রধান লক্ষ্য। যে কেউ এই সংগঠনের সদস্য হতে পারবেন। এমনকি ঠাকুরবাড়ির পক্ষ থেকেও একাধিক সংগঠন তৈরি হতে পারে, তাতে কোনও আপত্তি নেই।

নতুন কমিটির উপদেষ্টা মণ্ডলীতে রয়েছেন বেশ কয়েকজন রাজনৈতিক ব্যক্তিত্ব, যার মধ্যে রাজ্য বিধানসভার বিরোধী দলনেতা শুভেন্দু অধিকারী-র নামও উল্লেখযোগ্য। এ প্রসঙ্গে সুব্রত ঠাকুরের ভাই ও কেন্দ্রীয় মন্ত্রী শান্তনু ঠাকুর বলেন, পরিবারের যে কেউ সংগঠন করতে পারেন। এতে আমার কিছু বলার নেই। যত সংগঠন হবে, তত মতুয়া সমাজের কাজ আরও এগিয়ে যাবে।